A Bizottság 3446/90/EGK rendelete

(1990. november 27.)

a juhhús és a kecskehús magánraktározási támogatására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a juh- és kecskehús piacának közös szervezéséről szóló, 1989. szeptember 25-i 3013/89/EGK tanácsi rendeletre [1] és különösen annak 7. cikke (4) bekezdésére és 28. cikkére,

tekintettel a legutóbb az 1636/87/EGK rendelettel [2] módosított, a közös agrárpolitika céljaira alkalmazandó elszámolási egység értékéről és átváltási arányokról szóló, 1985. június 11-i 1676/85/EGK tanácsi rendeletre [3] és különösen annak 5. cikke (3) bekezdésére és 12. cikkére,

mivel a 2644/80/EGK tanácsi rendeletben [4] megállapított általános szabályokon felül részletes szabályokat kell elfogadni a juhhús és a kecskehús magánraktározási támogatására vonatkozóan,

mivel a cél elérése érdekében a támogatást a Közösségben letelepedett olyan természetes vagy jogi személynek kell nyújtani, akinek, illetve amelynek az ágazatban folytatott tevékenysége és szerzett tapasztalata elégséges biztosítékot kínál arra, hogy a raktározás megfelelő módon történik, és aki, illetve amely a Közösségen belül elegendő hűtőtároló kapacitással rendelkezik;

mivel ugyanebből az okból a támogatás kizárólag a fagyasztott állapotban lévő, megfelelő és tisztességes piaci minőségű és a 964/71/EGK bizottsági rendelet [5] értelmében közösségi eredetűnek minősülő, valamint a csernobili atomerőműben történt balesetet követően a harmadik országokból származó mezőgazdasági termékek behozatalára irányadó feltételekről szóló, 1990. március 22-i 737/90/EGK tanácsi rendelet [6] által megengedett legnagyobb radioaktív sugárzás mértékét meg nem haladó radioaktivitási szintű termékek raktározására nyújtható;

mivel rendelkezéseket kell hozni annak biztosítására, hogy az érintett állatok kizárólag a legutóbb a 89/662/EGK irányelvvel [7] módosított 64/433/EGK tanácsi irányelv [8] rendelkezéseivel összhangban jóváhagyott és ellenőrzött vágóhidakon kerüljenek levágásra;

mivel a rendszer hatékonyabbá tétele érdekében a szerződéseknek egy termékenként eltérő minimális mennyiségre kell vonatkozniuk, és meg kell határozni a szerződő fél által teljesítendő, különösen az intervenciós hivatal számára a raktározási körülmények hatékony ellenőrzésére lehetőséget biztosító feltételeket;

mivel a szerződéses kötelezettségek betartásának biztosítására szolgáló biztosíték összegét a támogatás összegének egy bizonyos százalékában kell megállapítani;

mivel a legutóbb a 3745/89/EGK rendelettel [9] módosított, a mezőgazdasági termékeket érintő biztosítéki rendszer alkalmazására vonatkozó közös részletes szabályok megállapításáról szóló, 1985. július 22-i 2220/85/EGK bizottsági rendelet [10] értelmében meg kell határozni a biztosíték feloldásához teljesítendő elsődleges követelményeket; mivel a szerződéses mennyiség megállapodás szerinti ideig történő tárolása a juhhúsra és kecskehúsra vonatkozó magánraktározási támogatás nyújtásának egyik elsődleges követelménye; mivel a kereskedelmi gyakorlat figyelembevétele céljából és gyakorlati okokból a fenti mennyiség tekintetében bizonyos tűréshatárt kell megengedni;

mivel a tárolandó mennyiségekre vonatkozó egyes követelmények nem teljesülése esetén, a biztosíték feloldása és a támogatás nyújtása során az arányosság elvét kell alkalmazni;

mivel a rendszer hatékonyságának növelésére a szerződő fél számára lehetővé kell tenni a támogatás biztosíték ellenében történő előzetes kifizetését, és a támogatási kérelmek benyújtására, az elkészítendő alátámasztó okmányokra és a fizetési határidőkre vonatkozó szabályokat kell meghatározni;

mivel az 1676/85/EGK rendelet 5. cikke értelmében meg kell határozni, hogy a magánraktározási támogatás esetében a nemzeti valutában meghatározott biztosíték és támogatás összegének meghatározásához szükséges meghatározó üzleti tény a tárolási szerződés megkötésének napja vagy a pályázati felhívásra beadandó pályázatok benyújtási határideje;

mivel a mezőgazdasági termékek magánraktározására vonatkozó más rendszerekkel kapcsolatban szerzett tapasztalatok rávilágítottak arra, hogy szükséges meghatározni azt, hogy az 1182/71/EGK/Euratom [11] tanácsi rendelet milyen mértékben vonatkozzon az ilyen rendszerekben említett időszakok, dátumok és határidők megállapítására, illetve szükséges a szerződéses tárolás kezdő- és végnapjának meghatározása;

mivel különösen az 1182/71/EGK/Euratom rendelet 3. cikkének (4) bekezdése meghatározza, hogy amennyiben egy időszak utolsó napja munkaszüneti nap, vasárnap vagy szombat, az időszak az azt követő munkanap utolsó órájának lejáratakor zárul; mivel ennek a rendelkezésnek a tárolási szerződésekre történő alkalmazása nem szolgálja a tárolást végzők érdekeit és egyenlőtlen elbánást is eredményezhet; mivel ezért a szerződéses tárolás utolsó napjának meghatározása tekintetében eltérést kell alkalmazni;

mivel rendelkezéseket kell hozni a támogatás nyújtása során az arányosság elvének alkalmazására azokban az esetekben, mikor a tárolási időszak nem teljes egészében kerül betartásra;

mivel a 2644/90/EGK rendelet 4. cikkének (1) bekezdése előírja, hogy a magánraktározási támogatás összege pályázati eljárás során határozható meg; mivel a 3013/89/EGK rendelet 7. cikke (2) és (3) bekezdésével összhangban a pályázati eljárás bizonyos piaci feltételek teljesülése esetén alkalmazandó; mivel az ajánlatok benyújtására vonatkozó felhívást az említett rendelet 30. cikke szerinti eljárással összhangban hozott bizottsági határozattal kell előírni; mivel a 2644/80/EGK rendelet 4. és 5. cikke a pályázati eljárással kapcsolatban betartandó szabályokat tartalmaz; mivel azonban e célból részletesebb szabályokra van szükség;

mivel a pályázati eljárás célja a támogatás összegének meghatározása; mivel a sikeres pályázók kiválasztása során a Közösség számára legelőnyösebb pályázatok számára elsőbbséget kell biztosítani; mivel ezért megállapítható az a maximális összeg, amelyre pályázatok fogadhatók el; mivel amennyiben egyetlen pályázat sem fogadható el, egyiket sem kell elfogadni;

mivel rendelkezéseket kell hozni egy ellenőrzési rendszerről annak biztosítására, hogy a támogatás nem jogtalanul kerül megítélésre; mivel e célból a tagállamoknak a tárolás különböző szakaszaiban megfelelő ellenőrzéseket kell végezniük;

mivel lépéseket kell tenni a szabálytalanságok és csalás megelőzésére és szankcionálására; mivel ebből a célból megfelelő a hamis nyilatkozatot adó szerződő fél kizárása a magánraktározási támogatásból a hamis nyilatkozat felfedezését követő hat hónapra;

mivel a Bizottságnak a magánraktározási rendszer hatásaival kapcsolatos átfogó tájékoztatása érdekében a tagállamok minden szükséges információval ellátják a Bizottságot;

mivel a legutóbb a 3496/88/EGK rendelettel [12] módosított, a juhhús- és a kecskehústermékek magánraktározási támogatására vonatkozó részletes szabályok megállapításáról szóló, 1980. október 17-i 2659/80/EGK bizottsági rendelet [13] lényeges módosításon ment keresztül; mivel most, hogy további módosítások történnek, a vonatkozó szabályozást teljesen át kell dolgozni; mivel az új rendelkezések a magánraktározásra azonban kizárólag az e rendelet hatálybalépését követően vonatkoznak;

mivel a Juh- és Kecskepiaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

A 3013/89/EGK rendelet 3. cikke szerinti magánraktározási támogatás nyújtása az e rendeletben meghatározott feltételek alapján történik.

I. CÍM

ÁLTALÁNOS RENDELKEZÉSEK

2. cikk

(1) A juhhús és kecskehús magánraktározási támogatására vonatkozó szerződések a tagállamok intervenciós hivatalai és olyan természetes vagy jogi személyek (a továbbiakban: "szerződő fél") között jönnek létre:

- akik legalább 2 hónapja a hús- és élőállat-ágazatban folytatnak üzleti tevékenységet és valamely tagállamban hivatalosan be vannak jegyezve, és

- a Közösség területén megfelelő tároló létesítménnyel rendelkeznek.

(2) A magánraktározási támogatás kizárólag tizenkét hónaposnál fiatalabb, a 64/433/EGK irányelv 3. cikke (1) bekezdése A) albekezdésének a)–e) pontja szerint előállított, megfelelő és tisztességes piaci minőségű, legalább az utóbbi két hónapban a Közösség területén nevelt állatokból származó és legfeljebb tíz nappal a termék 4. cikk (2) bekezdése szerint történő raktárba szállítását megelőzően levágott állatokból származó juh vágott testekre és azok vágott részeire nyújtható.

(3) A közösségi rendeletekben engedélyezett maximális értéket meghaladó radioaktív tartalmú húsra nem köthető raktározási szerződés. A közösségi eredetű termékekre a 737/90/EGK rendelet 3. cikkében meghatározott értékek vonatkoznak. A termékek radioaktív szennyezettségének mértéke csak abban az esetben kerül ellenőrzésre, ha a helyzet megkívánja, és csak az ahhoz szükséges ideig. Amennyiben szükséges, az ellenőrzések időtartama és köre a 3013/89/EGK rendelet 30. cikke szerinti eljárással összhangban kerül meghatározásra.

(4) A szerződések nem vonatkozhatnak az egyes termékek esetén meghatározandó minimális mennyiségnél kevesebbre.

(5) A húsnak friss állapotban kell raktárba kerülnie, és azt fagyasztott állapotban kell tárolni.

3. cikk

(1) A szerződéskérelmek vagy a pályázatok és a szerződések a támogatható termékek közül kizárólag az egyikre vonatkozhatnak.

(2) A szerződéskérelmek vagy a pályázatok nem fogadhatók el, amennyiben nem tartalmazzák a (3) bekezdés a), b), d) és e) pontja szerinti adatokat, és a biztosíték nyújtásáról nem mellékeltek igazolást.

(3) A szerződések a következő adatokat tartalmazzák:

a) nyilatkozat, amelyben a szerződő fél vállalja, hogy csak olyan termékeket raktároz be és tárol, amelyek megfelelnek a 2. cikk (2) és (3) bekezdésében meghatározott feltételeknek;

b) a tárolandó termékek leírása és mennyisége;

c) a b) pont szerinti teljes mennyiségnek a 4. cikk (3) bekezdésében említett betárolási határideje;

d) a tárolás időtartama;

e) a súlyegységenként fizetett támogatás összege;

f) a biztosíték összege;

g) egy olyan rendelkezés, amely lehetővé teszi a tárolási időszak lerövidítését vagy meghosszabbítását a közösségi rendeletekben meghatározott feltételekkel.

(4) A szerződések legalább a következő kötelezettségeket róják a szerződő félre:

a) a megállapodás szerinti mennyiségű termék betárolása a 4. cikkben megállapított határidőn belül, és a tárolt termékeknek a szerződő fél saját felelősségére és költségére, a 2. cikk (2) bekezdésében meghatározott, a termékek jellegének megőrzését biztosító körülmények között, a szerződéses időszakban történő, a termékek megváltoztatása, helyettesítése és másik raktárba történő átszállítása nélküli tárolása; kivételes esetekben és megfelelően indokolt kérésre azonban az intervenciós hivatal engedélyezheti a tárolt termékek áthelyezését;

b) a szerződéskötésben részt vevő intervenciós hivatal megfelelő időben történő tájékoztatása a 4. cikk (1) bekezdésének második albekezdése szerinti egyes tételek betárolását megelőzően a tárolás dátumáról és helyéről, valamint a tárolandó termék jellegéről és mennyiségéről; az intervenciós hivatal kérheti, hogy ezt az információt legalább két munkanappal az egyes tételek betárolását megelőzően kapja meg;

c) a betárolással kapcsolatos tevékenységekre vonatkozó dokumentumok megküldése az intervenciós hivatal részére legkésőbb a 4. cikk (3) bekezdésében meghatározott időpontot követően egy hónappal;

d) a termékek 13. cikk (4) bekezdésében meghatározott azonosítási követelményekkel összhangban történő tárolása;

e) annak engedélyezése a hivatal számára, hogy a szerződésben szereplő kötelezettségek betartását bármikor ellenőrizze.

4. cikk

(1) A betárolást a szerződés megkötését követően legkésőbb 28 nappal be kell fejezni.

A termékek betárolása különálló tételekben történhet, ahol minden egyes tétel a szerződésenként és raktáranként az adott napon betárolt mennyiséget jelzi.

(2) A szerződő fél a betárolás időszakában feldarabolhatja az összes terméket vagy azok egy részét, amennyiben kizárólag a szerződéses mennyiségből végzi a darabolást, és az ebből a műveletből származó minden vágott rész betárolásra kerül. Az e lehetőség alkalmazására vonatkozó szándék bejelentését legkésőbb a betárolás megkezdésének napján kell megtenni; az intervenciós hivatal azonban úgy is rendelkezhet, hogy ez az értesítés legalább két nappal az egyes tételek betárolását megelőzően történjen.

A darabolásból visszamaradt nagyméretű inak, porcok, hájdarabok és más húsmaradékok nem tárolhatók be.

(3) A szerződéses mennyiség mindegyik tételének betárolása azon a napon kezdődik, amikor az a tétel az intervenciós hivatal ellenőrzése alá kerül.

Ez az a nap, amikor a friss hűtött hús nettó súlyát megállapítják:

- a tárolás helyén, amennyiben a húst a helyszínen fagyasztják le,

- a fagyasztás helyén, amennyiben a húst az arra alkalmas létesítményekben a tárolás helyén kívül fagyasztják le.

A darabolást követően betárolt hús esetében azonban a mérlegelés a darabolás helyén végezhető.

A betárolandó termékek súlyának meghatározása nem történhet a szerződés megkötését megelőzően.

(4) A betárolás azon a napon végződik, mikor a szerződéses mennyiség utolsó tétele is betárolásra kerül.

Ez az a nap, mikor a szerződés szerinti minden termék friss vagy fagyasztott állapotban bekerül a végleges tárolás helyére.

5. cikk

(1) A 3. cikk (2) bekezdésben szereplő biztosíték összege nem haladja meg a kérelmezett támogatás összegének 30 %-át.

(2) A 2220/85/EGK rendelet 20. cikke (2) bekezdése értelmében az elsődleges követelmények a következők:

- a szerződéskérelem vagy pályázat fenntartása,

- a szerződéses mennyiség legalább 90 %-ának tárolása a szerződéses időszakban a szerződő fél saját felelősségére, a 3. cikk (4) bekezdés a) pontja szerinti feltételek mellett.

(3) A 2220/85/EGK rendelet 27. cikk (1) bekezdése nem alkalmazható.

(4) A szerződéskérelem vagy pályázat elutasításakor a biztosítékot azonnal fel kell oldani.

(5) Amennyiben a betárolás 4. cikk (1) bekezdés szerinti határidejét 10 nappal túllépik, a szerződés semmissé válik és a biztosítékot a 2220/85/EGK rendelet 23. cikkével összhangban be kell hajtani.

6. cikk

(1) A támogatás összegét súlyegységenként rögzítik, és az a 4. cikk (3) bekezdésével összhangban meghatározott súlyra vonatkozik.

(2) A következő (3) bekezdéstől függően a szerződő felek jogosultak a támogatásra, amennyiben az 5. cikk (2) bekezdésében említett elsődleges követelmények teljesülnek.

(3) A támogatás legfeljebb a megadott szerződéses mennyiség után kerül kifizetésre. Amennyiben a szerződéses tárolási időszak során tárolt mennyiség kevesebb, mint a szerződéses mennyiség és:

a) legalább a szerződéses mennyiség 90 %-a, a támogatást arányosan csökkenteni kell;

b) a szerződéses mennyiség 90 %-ánál kevesebb, de eléri annak 80 %-át, a ténylegesen tárolt mennyiségért járó támogatás a felével csökken;

c) szerződéses mennyiség 80 %-ánál kevesebb, támogatás nem fizethető.

(4) A szerződés alapján történő, három hónapnyi tárolást követően egyszeri előzetes kifizetés nyújtható a szerződő fél kérésére, amennyiben az az előleg összegét 20 %-kal meghaladó biztosítékot nyújt.

Az előzetes kifizetés nem haladja meg a három tárolási hónapra jutó támogatás összegét.

7. cikk

(1) Vis maior esetektől eltekintve a támogatás kifizetésére vonatkozó kérelmet és az alátámasztó dokumentumokat a maximális szerződéses tárolási időszak végét követő hat hónapon belül kell benyújtani az illetékes hatósághoz. Amennyiben az alátámasztó dokumentumok nem készülnek el a megállapított határidőn belül, bár a szerződő fél azok időben történő megszerzésére haladéktalanul intézkedett, a beszerzésre további határidők állapíthatók meg, amelyek összességükben nem haladhatják meg a hat hónapot.

(2) A 10. cikkben említett vis maior esetekben, valamint olyan esetekben, mikor a támogatásra való jogosultság megállapítására vizsgálatot indítottak, az illetékes hatóság a lehető leggyorsabban és a kifizetési kérelemnek a szerződő fél által az előírt alátámasztó dokumentumokkal együtt történő benyújtását követő három hónapon belül kifizeti a támogatást.

8. cikk

A támogatás összegére és a biztosíték összegére alkalmazott átváltási árfolyam az átalánydíjként előzetesen rögzített összegű támogatás esetén a szerződés megkötésének napján, illetve a pályázat útján megítélt támogatás esetén a pályázatok benyújtási határidejének utolsó napján hatályos mezőgazdasági átváltási árfolyam.

9. cikk

(1) Az e rendeletben meghatározott időszakok, dátumok és határidők az 1182/71/EGK/Euratom rendelettel összhangban kerülnek megállapításra. A fenti rendelet 3. cikke (4) bekezdése azonban nem vonatkozik az e rendelet 3. cikke (3) bekezdésének d) pontja szerint meghatározott vagy a 3. cikk (3) bekezdésének g) pontja szerint módosított tárolási időszakra.

(2) A szerződéses tárolási időszak első napja a betárolás befejezését követő nap.

(3) A kitárolás a szerződéses tárolási időszak utolsó napját követő napon kezdődhet.

(4) A szerződő fél a kitárolás megkezdése előtt megfelelő idővel értesíti az intervenciós hivatalt; az intervenciós hivatal előírhatja, hogy ez a tájékoztatás a kérdéses napot legalább két munkanappal megelőzően történjen.

Amennyiben az intervenciós hivatal felé fennálló tájékoztatási kötelezettséget nem teljesítették, de amennyiben a raktárból történő kitárolás időpontjától számított 30 napon belül az illetékes hatóság számára a kitárolás időpontjára és a szóban forgó mennyiségekre nézve hitelt érdemlő bizonyíték áll rendelkezésre:

- a támogatás a 6. cikk (3) bekezdése sérelme nélkül folyósítható, és

- az érintett mennyiség tekintetében nyújtott biztosíték 15 %-a elvész.

A kötelezettség elmulasztásának minden egyéb esetében:

- az érintett szerződés tekintetében nem kerül támogatás kifizetésre, és

- az érintett szerződés tekintetében nyújtott biztosíték elvész.

(5) A 10. cikkben meghatározott vis maior esetekben, amennyiben a szerződő fél nem tartja be a szerződéses tárolási időszak végét, a mulasztás minden naptári napja a kérdéses szerződés után járó támogatás összegének 10 %-os csökkentését vonja maga után.

10. cikk

Azokban a vis maior esetekben, amelyek a szerződő fél szerződéses kötelezettségeinek teljesítését is érintik, az érintett tagállam illetékes hatósága a felmerült körülmények figyelembevételével határoz az általa szükségesnek tartott intézkedésekről. A hatóság tájékoztatja a Bizottságot minden vis maior esetről és az azzal kapcsolatban hozott intézkedésekről.

II. CÍM

KÜLÖNLEGES RENDELKEZÉSEK

11. cikk

Amennyiben a támogatás előzetesen rögzített átalányösszegű:

a) a szerződéskérelmet az illetékes intervenciós hivatalhoz kell benyújtani a 3. cikk (1) és (2) bekezdésével összhangban;

b) az érintett intervenciós hivatal a szerződéskérelem hozzá történő benyújtását követő öt munkanapon belül köteles a kérelmezőt a kérelemmel kapcsolatos határozatáról ajánlott levélben, telexen, telefaxon vagy írásos elismervény ellenében értesíteni.

Amennyiben a kérelem elfogadásra került, a szerződés megkötésének napjának az első bekezdés b) albekezdése szerinti határozatról szóló értesítés elküldésének napját kell tekinteni. Az intervenciós hivatal ennek megfelelően határozza meg a 3. cikk (3) bekezdésének c) pontja szerinti dátumot.

12. cikk

(1) Amennyiben a támogatást pályázat útján ítélik oda:

a) a pályázati felhívást kihirdető rendelet a 3013/89/EGK rendelet 7. cikkével összhangban meghatározza az általános feltételeket, a tárolandó termékeket, a pályázatok benyújtásának határidejét (dátum és óra) és azt a minimális mennyiséget, amely tekintetében pályázat nyújtható be;

b) a pályázatokat ECU-ben kell elkészíteni és az intervenciós hivatalhoz kell benyújtani a 3. cikk (1) és (2) bekezdésével összhangban;

c) a pályázatokat a tagállamok megfelelő hivatalai zárt ülésen vizsgálják, a vizsgálaton jelen lévő személyek titoktartási fogadalmat tesznek;

d) a benyújtott pályázatokat a tagállamokon keresztül név nélkül kell továbbítani a Bizottsághoz úgy, hogy azok legkésőbb a pályázati kiírásban meghatározott határidőt követően két munkanappal megérkezzenek;

e) amennyiben nem nyújtottak be pályázatot, a tagállamok a d) pontban megállapított határidőn belül tájékoztatják erről a Bizottságot;

f) a beérkezett pályázatok alapján a Bizottság a 3013/89/EGK rendelet 30. cikke szerinti eljárással összhangban határoz arról, hogy a 2644/80/EGK rendelet 4. cikke (2) bekezdésében meghatározott feltételek figyelembevételével rögzíti a támogatás maximális összegét, vagy nem ítél meg támogatást;

g) amennyiben a támogatás maximális értékének rögzítésére kerül sor, az ezt az összeget meg nem haladó pályázatokat el kell fogadni.

(2) A tagállamoknak a Bizottság határozatáról történő tájékoztatását követő öt munkanapon belül az érintett intervenciós hivatal ajánlott levélben, telexen, telefaxon vagy írásos elismervény ellenében tájékoztatja a pályázókat a meghozott határozatról.

Amennyiben a pályázat elfogadásra került, a szerződés megkötési napjának azt a napot kell tekinteni, amelyen az intervenciós hivatal elküldi a pályázónak az értesítést az első albekezdésben meghatározottak szerint. Az intervenciós hivatal ennek megfelelően határozza meg a 3. cikk (3) bekezdésének c) pontja szerinti határidőt.

III. CÍM

ELLENŐRZÉS ÉS SZANKCIÓK

13. cikk

(1) A tagállamoknak biztosítaniuk kell a támogatásra jogosító feltételek teljesülését. E célból kijelölik a tárolási műveletek ellenőrzéséért felelős nemzeti hatóságot.

(2) A szerződő fél a tárolási műveletek ellenőrzéséért felelős hatóság számára hozzáférhetővé teszi az összes szerződés minden dokumentumát, lehetővé téve különösen a magánraktározásba vett termékekre vonatkozó következő információk ellenőrzését:

a) a betárolás idején fennálló tulajdonjog;

b) a betárolás dátuma;

c) a dobozok vagy a másképpen csomagolt tételrészletek súlya és száma;

d) a termékek raktárban való fellelhetősége;

e) a minimális szerződéses tárolási időszak végének számított dátuma, valamint amennyiben a 9. cikk (5) bekezdését alkalmazzák, a kitárolás tényleges dátuma.

(3) A szerződő fél vagy adott esetben a raktár üzemeltetője a raktárban a szerződésszám alapján hozzáférhetővé teszi a következőkre kiterjedő készletnyilvántartást:

a) a magánraktárba helyezett termékek azonosítása;

b) a betárolás dátuma és a minimális szerződéses időszak végének számított dátuma, valamint a kitárolás tényleges dátuma;

c) a vágott testek, vágott féltestek, dobozok vagy egyéb különállóan tárolt tételrészletek száma, a termékek leírása és az egyes raklapok vagy különállóan tárolt tételrészletek súlya, adott esetben külön tételként nyilvántartva;

d) a termékek elhelyezkedése a raktárban.

(4) A tárolt termékeknek könnyen azonosíthatóknak kell lenniük és azokat szerződésenként egyedileg azonosítani kell. Minden raklapot és különállóan tárolt tételrészletet meg kell jelölni úgy, hogy a szerződés számát, a termék leírását és a súlyát feltüntetik. A betárolás dátumát minden egyes, adott napon betárolt külön tételen fel kell tüntetni.

A termékek betárolásakor az ellenőrzési műveletekért felelős hatóság ellenőrzi az első albekezdésben megadott azonosítókat és lepecsételheti a betárolt termékeket.

(5) Az ellenőrzési műveletekért felelős hatóság kötelezettséget vállal:

a) minden szerződés esetében a 3. cikk (4) bekezdésében meghatározott összes kötelezettségnek való megfelelés ellenőrzésére;

b) kötelező ellenőrzés elvégzésére annak biztosítása céljából, hogy a szerződéses tárolási időszak utolsó hetében a termékek a raktárban vannak;

c) - vagy a szerződés alapján tárolt összes termék lepecsételésére a (4) bekezdés második albekezdésével összhangban, vagy

- egy be nem jelentett mintavételi ellenőrzésre annak biztosítása céljából, hogy a termékek a raktárban vannak. A vett mintának reprezentatívnak kell lennie és a tagállamok területén a magánraktározási támogatási intézkedés keretében betárolt teljes mennyiség legalább 10 %-ára ki kell terjednie. Az ilyen ellenőrzéseknek a (3) bekezdésben említett nyilvántartások ellenőrzésén túlmenően ki kell terjedniük a termékek súlyának és jellegének, valamint azonosító jeleiknek fizikai ellenőrzésére is. Az ilyen fizikai ellenőrzéseknek az előre be nem jelentett ellenőrzések hatálya alá tartozó mennyiség legalább 5 %-ára ki kell terjedniük.

Az ellenőrzések lepecsételési és kezelési költségeit a szerződő fél viseli.

(6) Az (5) bekezdés alapján végzett ellenőrzésekről jelentésnek kell készülnie, amely tartalmazza:

- az ellenőrzés dátumát,

- annak időtartamát, és

- az elvégzett műveleteket.

Az ellenőrzésről szóló jelentést a felelős hivatalos személynek alá kell írnia, és a szerződő félnek vagy adott esetben a raktár üzemeltetőjének ellenjegyeznie kell, és azt a fizetési dossziéban mellékelni kell.

(7) Az egyetlen szerződés hatálya alá tartozó, ellenőrzésköteles termékek legalább 5 %-os mennyiségét érintő jelentős szabálytalanságok megállapítása esetén az ellenőrzést ki kell terjeszteni az ellenőrzésért felelős hatóság által meghatározandó nagyobb mintára.

A tagállamok ezekről az esetekről négy héten belül értesítik a Bizottságot.

14. cikk

Abban az esetben, ha az ellenőrzési műveletekért felelős hatóság megállapítja és ellenőrzi, hogy a 3. cikk (3) bekezdésének a) pontja szerinti nyilatkozat szándékosság vagy súlyos gondatlanság miatt hamis, a szóban forgó szerződő felet a hamisítás bizonyításának hónapját követő hónappal kezdődően hat hónapra kizárják a magánraktározási támogatási rendszerből.

IV. CÍM

ZÁRÓ RENDELKEZÉSEK

15. cikk

(1) A tagállamok minden, e rendelet alkalmazásával kapcsolatban elfogadott rendelkezésről tájékoztatják a Bizottságot.

(2) A tagállamok tájékoztatják a Bizottságot telexen vagy telefaxon a következőkről:

a) minden csütörtököt megelőzően, tárolási időszakok szerinti lebontásban, a szerződéskérelmekben szereplő termékekről és mennyiségekről, valamint azokról a termékekről és mennyiségekről, amelyekre vonatkozóan az elmúlt héten szerződést kötöttek, megadva a szerződött termékek és mennyiségek összesítését;

b) havonta a betárolt termékekről és összes mennyiségekről;

c) havonta a ténylegesen tárolt termékekről és összes mennyiségekről, valamint azokról a termékekről és összes mennyiségekről, amelyek tekintetében a szerződéses tárolási időszak véget ért;

d) havonta, amennyiben a 3. cikk (3) bekezdésének g) pontjával összhangban a tárolási időszakot lerövidítették vagy meghosszabbították, vagy a 9. cikk (5) bekezdésével összhangban lerövidítették, azon termékekről és mennyiségekről, amelyek tárolási ideje módosult, és a kitárolás eredeti és módosított hónapjairól.

(3) Az e rendeletben előírt rendelkezések alkalmazása a 3013/89/EGK rendelet 30. cikkében megállapított eljárással összhangban végzett rendszeres felülvizsgálat tárgyát képezi.

16. cikk

(1) A 2659/80/EGK rendelet hatályát veszti.

(2) Az (1) bekezdésben hatálytalanított rendeletre történő hivatkozásokat az e rendeletre történő hivatkozásként kell értelmezni.

A 2659/80/EGK rendelet cikkeire történő hivatkozások a mellékletben található megfelelési táblázat alapján értendők.

17. cikk

Ez a rendelet 1990. december 1-jén lép hatályba.

Ezt a rendeletet a fenti dátumtól megnyitott magánraktározásra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. november 27-én.

a Bizottság részéről

Ray Mac Sharry

a Bizottság tagja

[1] HL L 289., 1989.10.7., 1. o.

[2] HL L 201., 1990.7.31., 9. o.

[3] HL L 164., 1985.6.29., 1. o.

[4] HL L 275., 1980.10.18., 8. o.

[5] HL L 104., 1971.5.11., 12. o.

[6] HL L 82., 1990.3.29., 12. o.

[7] HL L 395., 1989.12.30., 13. o.

[8] HL 121., 1964.7.29., 2012/64. o.

[9] HL L 364., 1989.12.14., 54. o.

[10] HL L 205., 1985.8.3., 5. o.

[11] HL L 124., 1971.6.8., 1. o.

[12] HL L 306., 1988.11.11., 28. o.

[13] HL L 276., 1980.10.20., 12. o.

--------------------------------------------------

MELLÉKLET

MEGFELELÉSI TÁBLÁZAT

2659/80/EGK rendelet | Ez a rendelet |

1. cikk | 1. cikk |

2. cikk | 2. cikk |

3. cikk | 3. cikk (3) és (4) bekezdés |

4. cikk | 3. cikk (1) és (2) bekezdés |

– | 4. cikk |

5. cikk | 5. cikk |

6. cikk | 6. cikk |

– | 7. cikk |

7. cikk | 8. cikk |

8. cikk | 9. cikk |

9. cikk | 10. cikk |

10. cikk | 11. cikk |

11. cikk | 12. cikk |

– | 13. cikk |

– | 14. cikk |

12. cikk | 15. cikk |

13. cikk | 16. cikk |

14. cikk | 17. cikk |

--------------------------------------------------